Valtiovarainministeriö
valtiovarainministerio@vm.fi

 viite: lausuntopyyntönne VM079:00/2012 ; 11.3.2013

Lausunto metropolialueen esiselvityksestä

Vihreä liitto rp. kiittää mahdollisuudesta lausua metropolialueen esiselvityksestä. Helsingin metropolialue on maassamme ainutlaatuinen alue, jossa asuu yli neljännes väestöstä ja joka tuottaa noin kolmanneksen BKT:sta. Metropolia nimitetäänkin maamme veturiksi, ja sen menestyminen on koko Suomelle tärkeää. Helsingin metropolialue kilpailee ennemmin Euroopan ja erityisesti Itämeren alueen metropolien kuin Suomen pienempien kaupunkien kanssa.

Tällä hetkellä metropolialue koostuu 14 itsehallinnollisesta kunnasta. Kuntien yhteistyö on sopimusperusteista, josta syystä seudullinen yhteistyö on pirstaleista ja osin tehotonta. Ylikunnallisilla organisaatioilla (mm. Helsingin Seudun Liikenne, Helsingin Seudun 
Ympäristöpalvelut, Helsingin ja Uudenmaan Sairaanhoitopiiri, Uudenmaan Liitto, Pääkaupunkiseudun neuvottelukunta, Helsingin Seudun Yhteistyökokous jne.) on kullakin omat tehtävänsä, hallintonsa ja toiminta-alueensa. Kokonaisuus on sekava, eikä koko seudun kehittämisestä ole vastuussa mikään taho. Demokraattinen ohjaus on epäselvää.

Metropolialueen esiselvityksessä on eritelty Helsingin metropolialueen muutoshaasteita, joiden perusteella on laadittu ehdotukset metropolikriteereistä:
- ansainvälinen kilpailukyky
- maankäyttö ja kaavoitus
- työssäkäynti, asiointi ja liikkuminen
- asuminen ja asuntomarkkinat
- muuttoliike ja metropolialue
- sosiaalinen eheys ja segregaatio

Näihin vastaamisessa onnistuminen on keskeisen tärkeää metropolialueen menestyksen kannalta. Vihreän liiton mielestä metropolialueen tulevaisuuden haasteiden hallitsemiseksi tarvitaan vahvaa, 
demokraattista ja selkeää metropolihallintoa.

Pelkillä kuntaliitoksilla koko metropolialueen haasteisiin vastaaminen ei onnistu. Lisäksi vaihtoehtojen 1 ja 2 mukaisesti syntyvät uudet kunnat olisivat varsin vahvoja, ja niiden välinen aggressiivinen kilpailu todennäköisesti haittaisi seudun tasapainoista kehitystä. Pääosin nykyiset metropolialueen kunnat ovat myös taloudeltaan verrattain vahvoja, josta syystä merkittäviä kuntaliitoksia on vaikea perustella palveluiden turvaamisella.

Vahvan metropolihallinnon tehtävät tulee hahmottaa sitä kautta, että koko aluetta koskevat asiat ratkaistaisiin seudullisella tasolla. Esiselvityksessä metropolihallinnon keskeisiksi tehtäviksi esitetään kilpailukykypolitiikkaa, maapolitiikkaa ja maankäytön suunnittelua, liikennettä, toisen asteen koulutusta, työllisyysasioita, maahanmuutajien kotouttamista, asuntopolitiikkaa ja ruotsinkielisiä palveluita. Vihreiden mielestä myös sosiaali- ja terveydenhuollon järjestäminen kuuluisi luontevasti metropolihallinnon tehtäväksi; yli miljoonan asukkaan sote-järjestäjä ei ole kansainvälisessä vertailussa erityisen suuri.

Demokratian toteutumiseksi metropolivaltuusto pitää valita suorilla vaaleilla kuntavaalien yhteydessä. Lähidemokratian ja osallisuuden vahvistamiseksi alueen suuret kaupungit Helsinki, Espoo ja Vantaa pitää pitemmällä tähtäimellä jakaa 50 000 - 100 000 asukkaan kokoisiksi 
yksiköiksi.

Yhdyskuntarakenteen tasapainoisen kehityksen näkökulmasta selvityshenkilöiden esittämä metropolikaava ja ennen kaikkea sen toteutusohjelma on keskeinen työkalu. Metropolikaavan ja 
toteutusohjelman avulla Helsingin seudun yhdyskuntarakenteen hajautuminen voidaan pysäyttää, mikä vaikuttaa niin kustannuskehitykseen kuin ilmastopäästöihinkin pitkällä aikavälillä myönteisesti. 

Toteutusohjelman avulla voidaan myös torjua alueellista segregaatiota.

Segregaatiokehityksen ehkäisemiseksi tulee myös *vakavasti harkita* seudullista verotulotasausta, jotta kuntien *tuottamat palvelut ja muut* panostukset seudun hyväksi sekä niistä saatavat hyödyt jakautuvat tasaisesti. Kunnallisveroprosenttien suuret erot ovat myös yhdenvertaisuuskysymys.

Ennusteiden mukaan Helsingin seudun tulevien vuosien väestönkasvusta huomattava osa perustuu maahanmuuttoon. Maahanmuuton hallinta ja maahanmuuttajien kotoutumisen ja työllistymisen edistäminen on metropolialueen yksi keskeisistä haasteista, ja sen onnistunut hoitaminen tarvitsee seudullisen tason strategista otetta ja voimavarojen kokoamista.

Asuntopula ja korkeat asumiskustannukset ovat metropolialueella vakava ongelma. Selvityshenkilöiden ehdotusten mukaisesti metropolihallinnon vastuulla olisi seudullinen asuntopolitiikka sekä uutena toimijana HSA eli seudullinen vuokra-asuntoyhtiö. Vihreät kannattavat näitä ehdotuksia.

Verotulojen tasausta pitäisi tutkimisen lisäksi vähintään "vakavasti harkita". Samassa kohdassa nostaisin kuntien panostusten lisäksi esiin ihan mainittuna "kuntien tuottamat palvelut ja niistä saatavat hyödyt", kun ainakin meidän kaupunkiseudulla yhdyskuntarakenteeseen liittyvien 
investointien ohella kulttuuri- ja koulutuspalvelut näyttäytyvät sellaisina, joista keskuskunta kantaa kohtuuttoman suuren osuuden.

Vahva metropolihallinto on Vihreiden näkemyksen mukaan välttämätön, jotta pystymme vastaamaan Helsingin seudun vaativiin tulevaisuuden haasteisiin. Ratkaisu on myös demokraattinen ja hallinnollisesti selkeä verrattuna nykytilaan, jossa seututason asioita hoidetaan lukuisissa 
erillisissä organisaatioissa.

Vihreiden mielestä vastaavanlainen seutuhallintoratkaisu sopisi hyvin myös muille suurille kaupunkiseuduillle, etenkin Tampereen ja Turun alueille.

Vihreät pidättäytyvät ottamasta enemmälti kantaa lausuntopyynnön yksittäisiä kunta- tai kunnanosaliitoksia koskeviin kysymyksiin.

Lausunto on hyväksytty puoluehallituksen kokouksessa 17.5.2013.

Vihreä liitto rp:n puolesta, 21.5.2013

Risto Kankaanpää, hallintopäällikkö